Daar is GROOT probleme op LoftusErosie vind nie oornag plaas nie, dit neem jare vir die grond om weg te kalwe. Netso sal dit dalk jare neem om te herstel, as dit ooit gebeur. Ja, daar sal indringend na die Bulls se vertonings in vanjaar se Superreeks gekyk moet word, maar is dit ŉ kitsoplossing om nou van die afrigtingspan of uitvoerende hoof ontslae te raak? Daar bestaan nie iets in rugby soos Annique se oornag-wonderroom nie. Daar is dieperliggende probleme. Ja, die afrigtingspan is onervare en ding die eerste keer met Nieu-Seelandse spanne in die Superreeks mee; ja, baie spelers gaan speel oorsee en daar is ŉ rits beserings; ja, Tukkies het die Varsitybekerreeks gewen en baie jong Bulle speel vir die SA o.20-span en ja, daar word baie vir ontwikkeling gedoen. Maar as jou kroonjuweel (die Bulls) eers begin verdof en sy waarde verloor, is daar baie groot probleme. Wanneer die Southern Kings meer punte as jy op die puntelys het, is daar baie groot rede tot kommer. Dit was ŉ bittergal Saterdag vir die Bulls toe hulle met 62-24 deur die Crusaders op Loftus gemesmeraais is. Tien drieë teen drie vertel die verhaal, maar veel erger nog, bitter min van die klein skare wat op Loftus was, het een van die Crusaders se agterspelers al voorheen in aksie gesien. Geen All Black agterlangs in die opdrafspan nie, maar tog het hulle die basiese beginsels onder die knie. Hoekom kry hulle dit dan in Christchurch reg, ŉ stad wat ŉ paar jaar gelede byna in puin gelê is ná ŉ aardbewing? ŉ Mens het simpatie met die Cheetahs, veral oor die onsekerheid oor hul Superrugbytoekoms. Maar die Bulls? ♦ Dit was ook nie net die Bulls wat kleigetrap het nie. Die Stormers is Vrydagoggend met 41-22 deur die Hurricanes geklop en die Cheetahs het ŉ oorwinning weggegooi toe hulle met 45-41 deur die Highlanders verslaan is nadat daar drie drieë in die laaste vyf minute teen hulle gedruk is. Die somtotaal? Net 83 punte vir en 148 punte teen die drie Nieu-Seelandse spanne. ♦ Die Lions het die Rebels darem met 47-10 geklop en die Sharks het die Force met 37-12 getroef. Dit was teen swak Australiese teenstand, maar die Lions en Sharks, asook die Stormers, is op pad na die uitspeelrondes. Al drie kwarteindstryde vind onderskeidelik op Ellispark, Kingspark en Nuweland plaas. ♦ In ander wedstryde het die Chiefs die Reds met 46-17 geklop, die Blues het die Waratahs met 40-33 verslaan en die Jaguares het die Sunwolves, wat al hoe beter in die reeks vaar, met 46-39 geklop.